Suport pentru părinți în îndrumarea copiilor

Ce este consecvența și cum o poți obține?

Motto: ” Dacă vrei succes începe prin ați face patul în fiecare dimineață”

Amiralului William McRaven
„Geniul înseamnă 1% inspirație și 99% transpirație!”. Thomas Edison, celebrul inventator, a spus acest lucru, și nu doar a spus, dar a şi pus în practică acest principiu. Obişnuia să lucreze câte 18 ore pe zi, iar până a reuşit să inventeze becul se spune că a eşuat de aproximativ 999 ori. Când a fost întrebat cum de nu a renunţat, a răspuns că: fiecare eşec l-a învăţat de fapt o nouă modalitate de a nu inventa becul. De asemenea, întrebat despre numărul de ore de muncă, obişnuia să remarce că el nu munceşte, pentru că activitatea sa, nu însemna muncă, ci distracție.
”Consecvența presupune un amestec de perseverenţă, răbdare, efort şi disciplină. Să te pregăteşti în fiecare zi un anumit număr de ore, pentru o anumită materie care te pasionează înseamnă a fi consecvent”.(3)
  
”Iată 10 obiceiuri care te ajută să fii consecvent în învățare” – sunt părinte.ro (adaptare)
 
1. Organizează-ţi timpul.
 Împarte fiecare zi în ore care să îţi permită atât să mergi la şcoală, să îţi faci temele, să petreci câteva momente alături de prieteni, însă să îţi poţi permite să faci ceva şi pentru tine. S-ar putea să îţi fie mai uşor să fii consecvent în învăţare dacă programezi să faci asta în fiecare zi aproximativ la aceeași oră.
  

2. Planifică-ți din timp materia pe care o ai de învăţat. 
Realizează un tabel în care să incluzi capitolele pe care-ţi doreşti să le înveţi, cantitatea şi intervalul orar. Atunci când atribui un anumit interval de timp pentru un capitol, ia în considerare şi alte activităţi pe care le ai de realizat în fiecare zi.

 

3. Dezvoltă strategii alternative de învăţare. 
Unii elevi preferă să citească iniţial lecţia, apoi trec direct la partea de exerciţii şi probleme, pentru a verifica dacă au înţeles. Alţii aleg să mai caute şi informaţii în plus despre subiectul pe care tocmai l-au învăţat, în timp ce alţi copii sunt nerăbdători să explice şi părinţilor sau altor copii ce au înţeles.  De asemenea, unii copii preferă să înveţe în grup, în timp ce alţii se concentrează mai bine dacă lucrează singuri. Poţi experimenta diverse strategii de învăţare. 

 

4. Elimină factorii care îți pot distrage atenția. 
Asigură-te că, în fiecare zi, atunci când te aşezi la birou, îţi aşezi la îndemână toate materialele de care ai nevoie, telefonul e pe silenţios, iar uşa de la cameră este închisă. Zgomotele de afară, buzz-urile de pe messenger îți pot distrage atenția și chiar dacă ai impresia că poți să înveți și așa se instalează oboseala, creierul este prins în virtual.
 

5. Stabilește-ți obiective de scurtă și de lungă durată. 
De exemplu, un obiectiv de scurtă durată poate fi învăţarea unui capitol din carte sau recapitularea întregului conţinut de învăţare din care vei da un test a doua zi. Un obiectiv de lungă durată este să intri la un liceu bun sau să obţii un rezultat deosebit la un concurs.

 
6. Caută informații din mai multe surse. 
Este util pentru tine să te obişnuieşti ca pentru fiecare lecție în parte, predată la școală să cauți informații suplimentare din mai multe surse. Te va ajuta să înţelegi cu o mai mare uşurinţă materia și să îți dezvolți gândirea critică.  
7. Testează-ți/evaluează-ți cunoștințele. 
Participă la competiţii şi concursuri şcolare de fiecare dată când ai ocazia. Nu te rezuma doar să fii printre cei mai buni din clasa ta.   
8. Cere ajutor. 
Mulți copii renunță să își facă tema sau să continue pregătirea într-o anumită zi dacă întâmpină obstacole pe care nu ştiu să le depăşească. În cazul în care nu te poate ajuta nimeni în momentul în care înveţi, lasă pentru mai târziu problema sau exerciţiul şi continuă cu ceva ce știi să faci.

 

9. Concentrează-te pe materiile care îţi plac cel mai mult.
 Chiar dacă unii copii își doresc să fie foarte buni la toate materiile, este mai bine să faci o selecție ținând cont de: 

· Care sunt materiile care îți plac cel mai mult? 
· Care sunt domeniile  pentru care manifești interes  și ești dispus/ă să cauți mai multe informații? 
· Este bine să ai rezultate bune la toate materiile, însă este recomandat să le aprofundezi(cauți informații suplimentare) pe acelea din care ţi-ai dori mai târziu să faci o carieră.
Acordă importanța cuvenită fiecărei materii, fă -ți temele (învață și scrie) zilnic

 

10. Sărbătorește reușitele. 
Nu ezita să te bucuri şi de micile victorii. Ai rezolvat un exerciţiu dificil după două ore de încercări sau ai găsit o altă modalitate de a rezolva o problemă? Împărtăşeşte cu cei din jur reuşitele tale, oricât de “mici” ar părea. Ai obţinut rezultate deosebite în urma muncii tale? Sărbătoreşte acest lucru cu cei apropiaţi. Vei fi mult mai motivat apoi să te întorci la lucru, pentru următorul concurs sau pentru următoarea olimpiadă.
Reflecție: Ghidează-ți copilul/ adolescentul spre învățare oferindu-i zilnic mici sugestii, discutând cu pasiune despre domenii de interes,  povestește-i cum erai elev/ă, citește cărți cu plăcere, astfel vei stârni curiozitatea și setea de cunoaștere.
Evitați criticile legate de note și încercați să aduceți focusul pe reușite și puncte forte, adică ceea ce face bine, poate face și îi place. Susțineți-l să își descopere stilul de învățare, cum? Îndrumați-l spre consilierul școlar, întrucât acesta nu va aplica doar un chestionar, îl/o va învăța și tehnici de învățare eficientă.

